### Beslutningstema

I denne sag skal der tages stilling til stiftelse af Ejendomsfonden Tønnisgård.

### Historik

I budgetaftalen for 2021 blev der afsat 1 mio. kr. til udvikling af projektet Dannet af Havet på [adresse]. I overslagsårene er der på investeringsoversigten afsat 5 mio. kr. i anlægstilskud.

### Sagsfremstilling

Tønnisgård er igang med at søge funding til projektet Dannet af Havet. Projektet omhandler primært en tilbygning til [adresse], som skal bruges til formidling og udstilling. Tønnisgård har modtaget positive forhåndstilkendegivelser fra fonde, og derfor er det ønskeligt, at den fremtidige juridiske struktur skabes. Der arbejdes med en almennyttig erhvervsdrivende fond, som skal eje bygningerne, og som skal stå for udviklingen af bygningerne. Herudover skal der være en forening, som står for den daglige drift af de ikke kommercielle områder.

Tønder Kommune har afsat 5 mio. kr. i 2025 og 2026 som anlægstilskud for projektet. I henhold til fondsloven bliver alle væsentlige gavegivere og bidragsydere betragtet som stiftere af fonden. Det er derfor en god ide, at Tønder Kommune stifter fonden, da kommunen under alle omstændigheder bliver stifter, når anlægstilskuddet udbetales.

Den nuværende forening har behandlet stiftelsen af Ejendomsfonden Tønnisgård og indstiller, at Kåre Nilsson og Jesper Jeppesen udpeges som den første bestyrelse. I henhold til den foreslåede vedtægt for Ejendomsfonden Tønnisgård er bestyrelsen herudover selvsupplerende. Fremadrettet vil Foreningen Tønnisgård udpege ét medlem af bestyrelsen. Tønder Kommune vil efter indstilling fra bestyrelsen udpege et medlem. Det er disse 2 pladser, der besættes ved stiftelsen af fonden.

I forbindelse med realisering af projektet Dannet af Havet skal der udarbejdes et nyt kommuneplantillæg samt lokalplan. Planafdelingen hos Tønder Kommune har prioriteret denne opgave, når der er truffet beslutning om stiftelse af Ejendomsfonden Tønnisgård.

### Økonomi

Der resterer 425.000 kr. af bevillingen til udvikling på 1 mio. kr.

### Lovgrundlag

Fondsloven, erhvervsfondsloven samt kommunalfuldmagten.

### Indstilling Vicekommunaldirektøren indstiller,

|  |  |
| --- | --- |
| at | Tønder Kommune stifter Ejendomsfonden Tønnisgård med en kapital på 300.000 kr., |
| at | stiftelseskapitalen finansieres af udviklingsmidler til Dannet af Havet, |
| at | udgift til kommuneplantillæg, lokalplan og juridisk assistance til stiftelse af ejendomsfonden finansieres af de resterende udviklingsmidler til Dannet af Havet, og |
| at | Kåre Nilsson og Jesper Jeppesen udpeges til bestyrelsen for Ejendomsfonden Tønnisgård. |

Beslutning fra Økonomiudvalget, 21. november 2024, pkt. 3:

Indstillingen anbefales.

### Beslutning

Indstillingen godkendt.